Document ID: 32004R1417

KOMMISSIONENS FORORDNING (EF) Nr. 1417/2004
af 29. juli 2004
om overvågningsforanstaltninger vedrørende indførsel af tekstilvarer med oprindelse i Den Syriske Arabiske Republik
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller af andre specifikke fællesskabsregler for indførsel (1), særlig artikel 11, stk. 1, litra b), og
ud fra følgende betragtninger:
(1)
Kommissionens forordning (EF) nr. 2040/2002 af 15. november 2002 om overvågningsforanstaltninger vedrørende indførsel af tekstilvarer med oprindelse i Den Syriske Arabiske Republik (2) udløber den 17. maj 2004.
(2)
Tilsyn med importen af visse syriske produkter i de forløbne 18 måneder har vist, at efter den stærke stigning i importen i 2000 til Fællesskabet af yderst billigt bomuldsgarn fra kategori 1 med oprindelse i Den Syriske Arabiske Republik (Syrien), som medførte, at importen steg fra næsten ingenting i 1996 til 10 % af Fællesskabets import i 2000, har importen stabiliseret sig i tilsynets første år. Der har imidlertid været tale om en ny kraftig stigning i 2003, idet importen i 2003 i forhold til 2002 steg med 39,8 % udtrykt i mængde og 26,1 % udtrykt i værdi. I henhold til de seneste tal fra 2004 fortsætter denne tendens, idet importen i januar 2004 udtrykt i mængde fordobledes i forhold til den samme måned året før.
(3)
Kommissionens undersøgelser i 2001 og 2002 har vist, at stigningen i Syriens produktionskapacitet og samtidig hermed landets eksport til Fællesskabet hang sammen med en stigning i kapaciteten til fremstilling af bomuldsgarn i Syrien. Produktionen tager næsten udelukkende sigte på eksport og er hovedsagelig koncentreret om fællesskabsmarkedet. En yderligere kapacitetsforøgelse, der øjensynligt har fundet sted siden, synes at være årsagen til den kraftige stigning i den syriske eksport til Fællesskabet, der fandt sted i 2003.
(4)
Den syriske eksport udtrykt i mængde er ikke som tidligere stabil, og eksporten er for opadgående. De gennemsnitlige syriske eksportpriser til Fællesskabet falder til stadighed, og de befinder sig blandt Fællesskabets laveste importpriser.
(5)
Resultaterne af de hidtil gennemførte undersøgelser tyder på, at der vil blive tale om yderligere prisfald, og at der som konsekvens heraf vil blive tale om yderligere stigning i eksporten til Fællesskabet, fordi Syrien i midten af 2002 fik yderligere kapacitet til bomuldsgarnproduktion. Alle Fællesskabets hovedleverandører af bomuldsgarn med undtagelse af Egypten siden 1. januar 2004 og toldunionspartneren Tyrkiet er imidlertid underlagt enten kvote- eller importlicensordninger.
(6)
Importen til Fællesskabet af bomuldsgarn i kategori 1 med oprindelse i Syrien bør derfor overvåges nøje. Det er derfor relevant at forlænge den overvågningsmekanisme, der blev indført ved Kommissionens forordning (EF) nr. 956/2001 (3). Bomuldsgarnsvarer, der afsendes fra Syrien, og som overgår til fri omsætning i Fællesskabet, bør derfor indføres i Fællesskabet under overvågningsmekanismen og underlægges det i artikel 14 i forordning (EF) nr. 517/94 fastsatte krav om forelæggelse af et importdokument.
(7)
Foranstaltningerne i denne forordning er i overensstemmelse med udtalelsen fra det i henhold til forordning (EF) nr. 517/94 nedsatte udvalg -
UDSTEDT FØLGENDE FORORDNING:
Artikel 1
Indførsel i Fællesskabet af bomuldsgarn i kategori 1 med oprindelse i Den Syriske Arabiske Republik, der bringes i fri omsætning i Fællesskabet, skal være omfattet af en forudgående fællesskabsovervågning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den gælder til den 31. december 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. juli 2004.

Labels: 1
3
18